Angajații Consiliului Național al Audiovizualului (CNA) sunt terorizați de șefa instituției Laura Georgescu, potrivit membrului CNA Valentin Jucan.

Jucan a postat pe pagina sa de Facebook un mail pe care l-a primit în care Laura Georgescu este acuzată că a amenințat cu moartea o angajată a CNA, la care s-ar fi dus cu o lumânare, spunându-i că e „o lumânare de la mort”.

„Pres (președintele – n.red.) împreună cu (…) s-au dus la o angajată (…) de la Serviciul Juridic. (…) cu o lumânare aprinsă și i-au spus că e o lumânare de la mort și dacă nu semnează ce spune pres, o sparge și că va muri”, se arată în mailul postat de Jucan.

„Doresc să vă arăt unul dintre zecile de mesaje pe care le primesc de la angajați ai CNA (mesajul de mai sus – nr.), terorizați de Laura Georgescu. Zilnic, în CNA, această individă ajunsă în Consiliu pe mâna lui Victor Ponta, provoacă scandaluri, încalcă legea, minte. Întreține o stare conflictuală și amenință în moduri greu de imaginat angajații, totul pentru a încerca să păstreze controlul asupra instituției.

Sunt oameni care ar putea să îmi fie părinți, oameni umiliți și batjocoriți, oameni înjurați și amenințați. Nu merită așa ceva. Nimeni nu merită. Nevoia Laurei Georgescu de a se păstra prin orice mijloace la conducerea CNA vine și din disperarea provocată de cercetările DNA. Vrea să cunoască ce anume solicită procurorii și, dacă se poate, să aranjeze ce se poate aranja în favoarea ei și în detrimentul actului de justiție.

În print-screen-ul alăturat este un mail primit recent. Numele persoanelor a fost acoperit pentru a nu le provoca și mai multe neplăceri. Priviți și judecați. Voi, cei care ați adus-o pe Georgescu în CNA, cât mai durează această nemernicie???”, a scris Jucan pe pagina sa de Facebook.